text:
Ubuyobozi bw’Akarere ka Rubavu buvuga mu rwego rwo kunoza serivisi kuri bose abayobozi b’inzego zibanze bagiye guhabwa amahugurwa ku mikoresherezwe y’ururimi rw’amarenga ku bufatanye n’ihuriro nyarwanda ry’abafite ubumuga bwo kutavuga no kumva(RNUD),ibi bikazakorwa mu rwego rwo kuvana mu bwigunge abatabasha kumva no kuvuga.
Nkuko byagaragajwe na bamwe mu bayobozi b’inzego z’ibanze birabagora cyane kuvugana n’abafite ubumuga bwo kutavuga no kutumva bigatuma serivisi bifuza batazihabwa nkuko bikwiye cyangwa bagatinya kugana ubuyobozi kubera ko batavugana ugasanga basigaye inyuma muri gahunda za leta.
Umunyamabanga Nshingwabikorwa w’akagari k’amahoro mu Murenge wa Gisenyi, Gikundiro avuga ko bigora guha serivisi umuntu utavuga ntiyumve keretse iyo azi kwandika.
Yagize ati “Ndabafite mu kagari kanjye ariko birangora cyane kubera kutabasha kuvugana na bo uretse iyo azi kwandika naho ubundi ni ugukoresha amarenga kandi na yo ntituba tubyumva ariko nitwiga gukoresha amarenga tuzajya tuvugana nabo neza.’’
Uvugamake Osee uyobora akagari ka Nyundo mu murenge wa Nyundo avuga ko bigorana kurenganura uwahohotewe kubera kutabasha kumvikana na we ntumenye ibyo ashaka kuvuga.
Yagize ati”Biratugora cyane cyane iyo akugannye yahohotewe ntiwabasha kumenya uko byagenze kandi aba agomba kurenganurwa nk’umunyarwanda wese; nitumara kumenya amarenga akazi kacu kazagenda neza’’
Munyanziza Wellars ufite ubumuga bwo kutumva no kuvuga yagaragaje ko gahunda za leta batazimenya kubera kutavugana n’abayobozi.
Ati “Ntitumenya amakuru agezweho na gahunda za leta iyo tubonye abantu benshi bagiye turabakurikira kuko nta muyobozi ubasha kuvugana natwe kandi dukeneye kujyana n’abandi mu iterambere.’’
Ushinzwe urubyiruko mu Rugaga nyarwanda rw’abafite ubumuga bwo kutumva no kutavuga, Jean Damascene Bizimana yavuze ko bagiye gutangirana n’abayobozi bo mu tugari n’imirenge.
Ati ’’Guhera mu kwezi kwa cyenda turatangirana n’inzego z’utugari n’imirenge kugira ngo babashe kujya bavugana n’abafite ubumuga bwo kutavuga no kumva bityo babahe serivisi nziza. Hazabanza ba gitifu b’utugari n’imirenge ndetse n’abashinzwe imibereho myiza n’abandi bahura na bo muri serivisi zabo ku rwego rw’akarere.’’
Urugaga nyarwanda rw’abafite ubumuga bwo kutavuga no kutumva rwashoreje mu Karere ka Rubavu, amahugurwa rwahaga abakozi bo mu nzego za Leta bakoreramo umushinga wo kwigisha uburengazira bw’abafite ubumuga bwo kutavuga no kumva aritwo Huye, Nyagatare na Rubavu.
Akarere ka Rubavu gafite abafite ubumuga basaga 2900 ariko hakaba nta mibare y’abafite ubumuga bwo kutavuga no kumva yari yashyirwa ahagaragara.
Kagaba Jeannette ukuriye Inama Nkuru y'abafite ubumuga mu Karere ka Rubavu
Umunyamabanga Nshingwabikorwa w'Akarere ka Rubavu, Nsabimana Sylvain


c: text/html

text:
Ni iki gihesha Satani imbaraga zo gusenya amatorero? Pastor Desire
Nanjye ndakubwira nti “Uri Petero, kandi nzubaka Itorero ryanjye kuri urwo rutare, kandi amarembo y’ikuzimu ntazarishobora.” (Matayo 16:18)
Burya buri nzu igira urufatiro yubakiyeho kandi gukomera kw’inzu guterwa n’ uburyo bakomeje urufatiro. Iyo wifuza kubaka inzu ndende bigusaba gucukura ukagera hasi cyane bityo ukizera ko imiyaga n’ibindi bizaza bitazapfa kugusenyera mu buryo bworoheje.
Itorero kugira ngo rikomere biterwa n’iyerekwa ryubakiyeho. Iryo ni ryo rizatuma rigera kure cyangwa hafi. Nifuza kubabwira ko kuba wubakiye ku iyerekwa rizima bitabuza amarembo y’ikuzimu kuguhiga kuko Satani ntagira icyo atinya ahubwo iteka azanwa no kwiba kwica no kurimbura (Yohana 10:10).
Impamvu itiza umurindi Satani mu gusenya amatorero ni iyi: Ni uko amarembo y’ikuzimu aza agasanga warubatse izina ryawe, inyungu zawe, icyubahiro cyawe, ugamije amaronko n’ibindi. Iki kibazo kibaho akenshi igihe intego yawe atari ukuzana abantu kuri Yesu kuko ari we buye rizima. Icyo gihe bimutiza umurindi akagusenyera bimworoheye.
Abubakiye kuri Kristo imiyaga ari yo twise amarembo y’ikuzimu abageza kure Imana ikabatabara ku bw’o ubuntu bwayo. Wowe wubakiye ahandi uzatabarwa nande? Inama natanga ni uko buri muntu wese ufite itorero yareba aho yubakiye kugira ngo amarembo y’ikuzimu nahaguruka asange urufatiro rudafite ikibazo.
Bibiliya ivuga abahungu ba Sikewa bagiye kwirukana dayimoni mu izina Paulo avuga. Dayimoni zirababwira ziti “Paulo turamuzi na Yesu turamuzi, mwe muvuye he? Zibaciraho imyenda zirabakomeretsa (Ibyakozwe 19:13-16). Nahoze ntekereza ko bariya basore bari bafite ishyaka ryiza ndetse bifuza ko umuntu basengeraga akira ariko bibagirwa ko ibibazo by’Umwuka bidakemuzwa umubiri bisanga mu kaga batatekerezaga.
Gukora umurimo w’ Imana utari kumwe n’ Imana ni ukwiyahura. Umunsi Satani yaguhagurukiye uzamukizwa n’iki? Satani ntatinya inyubako nziza y’urusengero, ntatinya imodoka nziza umushumba agendamo, ntatinya izina bakwita mu rusengero. Icyo atinya ni Umwuka Wera wuzuye hamwe n’urufatiro ruzima wubakiyeho.
Abantu bubakiye ku mfatiro zitari nzima byakugora kubamenya nubwo Yesu yatubwiye ko tuzabamenyera ku mbuto zabo ariko bimwe mu bibaranga uzasanga amazina yabo avugwa kuruta insengero bayoboye. Iyo yivuga agerageza kumvikanisha icyubahiro cye kugira ngo yubahwe akereka abantu ko ari umuntu udasanzwe. Uyu ntatinya kuvuga ko akora ibitangaza n’ibindi bigamije kwiyubakaho abantu.
Rimwe nagiye mu rusengero rumwe uwari uyoboye gahunda arahaguruka ati “Tugiye kwakira uwatumye tubaho, uwatumye twisobanukirwa, uwaduhaye ubuzima, uwadukuye ku cyavu, uwaduhaye agaciro, uwatumye tugira amahoro mu mitima yacu, uwatumye twubaka ingo bikemera... ngira ngo barasoza bavuga Kristo Yesu ngiye kumva numva bavuze izina ry’umushumba wabo byarandenze.
Paulo yavuze ko Imana iri mu ruhande rwacu umubisha ntawe. Ariko aha nkibaza burya Imana iyo itari mu ruhande rwawe gutabarwa kwawe kwava he? (Abaroma 8:31). Bamwe na bamwe iyo bazi ko Imana itakiri kumwe nabo bagerageza gushaka amaboko mu bantu bazabarwanirira byakomeye, aho ni ho bakora ibishoboka ngo hatazagira ubasimbura ku buyobozi bw’amatorero yabo.
Mu bintu bibabaje ni igihe abashumba bananiwe kumvikana bakajya kuburana muri Leta ngo ibakemurire ibibazo batumvikanaho maze bakandagazanya mu itangazamakuru, bakangana ku buryo nta usuhuza undi, icyo gihe wibaza niba ari Kristo bakorera cyangwa bafite izindi nyungu zabo.
Imana iduhe kubaka ku rufatiro ruzima nayo yiteguye kuturinda amarembo y’ikuzimu aho yahaguruka avuye hose kuko ari inyungu z’ubwami bw’ Imana. Turi abo Imana yaremye ituremeye imirimo myiza kandi ikorewe muri Kristo Yesu (Abefeso 2:10).
Pastor [email protected]

robotstxt: allowed

filter: keep


text:
1. Amasomo yo kuri iki Cyumweru cya 22, ari umuhanuzi Yeremiya, ari amagambo Pawulo abwira abanyaroma ndetse n’amagambo yo mu Ivanjili, biratugaragariza ububihirwe umuntu ashobora guhura nabwo mu buzima, bikagaragaza ko hari icyo umuntu agomba guta cyangwa se kwigomwa, ndetse umuntu akaba yagera nubwo umusaraba we awuheka kugira ngo abashe gukurikira neza Yezu no gukorera abavandimwe: “Niba hari ushaka kunkurikira ajye yiyibagirwa ubwe, aheke umusaraba we maze ankurikire! Kuko uzashaka gukiza ubugingo bwe azabubura, naho uzahara ubugingo bwe ari jye agirira azabukiza”.
2. Yeremiya ni we utangira atubwira ati: “Uhoraho, wantwaye umutima nanjye nemera gutwarwa. Warangwatiriye maze undusha amaboko. Umunsi wose nahindutse urw’amenyo, bose bangize iciro ry’imigani”. Ijwi ry’uyu muhanuzi riragaragaramo akababaro gakomeye, aragaragaza ko gukomera ku Mana byamukururiye byinshi ndetse bimwe na bimwe atabasha kwihanganira. Ubutumwa bwe ntibworoshye, kuko agomba kubwira umuryango w’Imana amagambo akarishye, ndetse rimwe na rimwe amagambo ateye ubwoba. Yeremiya afite igishuko gikomeye cyo kureka uwo murimo Uhoraho yamushinze, ariko Uhoraho yaramugwatiriye kuburyo ari uw’Uhoraho gusa kandi kuri we, kubaho ni Uhoraho. Yeremiya aratwereka uburyo imbaraga z’Uhoraho ari igitangaza, n’uburyo Ijambo rye ari nk’umuriro ugera mu magufwa ukayashegesha, ni ikara ryaka muntu adashobora gukumira, Uhoraho ni umunyambaraga kandi kumwiringira nibwo bwenge kabone n’iyo ibintu byaba byakomeye. Yeremiya ntiyorohewe, ariko ntashobora gutezuka na rimwe kuri Uhoraho kuko azi ko amufitiye runini, kuko ari We buzima bwe.
3. Ijwi rya Yeremiya rirasimburwa n’Ijwi rya Yezu uriho agendana n’abigishwa be bagana i Yeruzalemu. Turabona Yezu ahagaraga maze akabwira abigishwa be interuro eshatu zitoroshye kumva no kwakira:
- Interuro ya mbere irimo umusaraba Yezu abona ko agiye guhura na wo: “Kuva ubwo Yezu atangira kumenyesha abigishwa be ko agomba kujya i Yeruzalemu kuhababarizwa cyane n’abakuru b’imiryango, n’Abaherezabitambo bakuru, n’abigishamategeko, akicwa kandi akazazuka ku munsi wa gatatu”. Yezu arabwira aya magambo abigishwa be, agira ngo abategure, ababwire ko isi itoroshye kuyibamo kandi ko irimo akarengane na byinshi bishobora guca umuntu intege. Ariko urupfu ntabwo arirwo rufite ijambo rya nyuma, ahubwo hari izuka ku munsi wa gatatu.
- Mu nteruro ya kabiri n’iya gatatu Yezu aravugamo kwiyibagirwa no guheka umusaraba we, kwemera gutakaza ubuzima ngo uzabone kubusubizwa. Isi ishobora kubona ko gutakaza ubuzima kubera Yezu n’abavandimwe ari ubucu no kutagendana n’ibigezweho. Yezu arifuza rero ko abantu bagira ubundi buryo bwo kubona ibintu maze gutangira abandi ubuzima bwacu, kubaba bugufi no kubafasha igihe badukeneye, kwiyambura ubwikunde, aribyo bitanga ubuzima. Amagambo ya Pawulo intumwa akaba nayo ashimangira ubu buryo bwa Yezu bwo kubona: “nimuture imibiri yanyu ibe igitambo nyabuzima, gitagatifu kandi kinyuze Imana; ngiryo iyobokamana ryabava ku mutima... nimuhinduke, mwivugururemo ibitekerezo kugira ngo muzajye mumenya neza ugushaka kw’Imana, ikiri cyiza, icyashimisha n’ikiboneye”. Yezu ntiyifuza ko twatakaza ubuzima bwacu kubera ubusa cyangwa se kubera ikuzo ry’isi, ahubwo arifuza ko bibaye ngombwa twabutakaza kubera urukundo, kubera abantu be akunda no kubera we bwite.


text:
ISOMO RYA MBERE
Isomo ryo mu gitabo cy’Intangiriro (Intg 8, 6-13.20-22)
6Hashize iminsi mirongo ine, Nowa akingura idirishya ry’ubwato yari yakoze. 7Arekura igikona. Kirasohoka kirakomeza kiraguruka, kirajarajara kugeza ko amazi akamye, ubutaka bukagaragara.8Hanyuma Nowa arekura inuma, kugira ngo arebe niba amazi yagabanutse ku isi. 9Ariko inuma ntiyabona aho ikandagira, ni ko kumugarukaho mu bwato, kuko amazi yari akiri ku isi hose. Nowa atega ikiganza arayisingira, ayigarura mu bwato. 10Yirenza iminsi irindwi, arongera arekura inuma. 11Inuma ihindukira nimugoroba, itwaye mu kanwa ishami ritoshye ry’umuzeti! Nko Nowa amenya ko amazi yari yagabanutse ku isi. 12Arongera ategereza indi minsi irindwi arekura inuma, ariko yo ntiyongera kumugarukaho. 13Mu mwaka wa magana atandatu n’umwe w’ubuzima bwa Nowa, mu kwezi kwa mbere, ku munsi wako wa mbere amazi arakama, ubutaka buragaragara. Nowa yegura igisenge cy’ubwato, arebye asanga ubutaka bwumutse.
20Nowa yubakira Uhoraho urutambiro. Mu matungo yose atazira no mu nyoni zitazira, arobanuramo izo guturaho ibitambo bitwikwa kuri urwo rutambiro. 21Uhoraho ahumurirwa n’umwuka ugusha neza w’ibitambo. Nuko aribwira ati«Sinzongera kuvuma ubutaka ukundi ku mpamvu y’umuntu. N’ubwo kuva mu bwana bwe nta kindi umutima we urarikira uretse ikibi, sinzongera kwica ibifite ubugingo nk’uko nabigenje. 22Iminsi yose isi izamara, ibiba n’isarura, imbeho n’ubushyuhe, icyi n’itumba, amanywa n’ijoro, ntibizigera bivaho.»
ZABURI (Zab 116 (114-115),12-13,15-16,18-19)
Inyik/Mana yanjye, nzagutura igitambo cy’ishimwe.
Ibyiza byose Uhoraho yangiriye,
rwose nzabimwitura nte?
Nzashyira ejuru inkongoro y’umukiro,
kandi njye niyambaza izina ry’Uhoraho.
Koko Uhoraho ababazwa n’urupfu rw’abayoboke be!
None rero, Uhoraho, wagiriye ko ndi umugaragu wawe,
Umugaragu wawe wabyawe n’umuja wawe,
maze umbohora ku ngoyi!
Nzarangiza amasezerano nagiriye Uhoraho,
imbere y’iteraniro ry’umuryango we wose,
mu ngombe z’Ingoro y’Uhoraho,
muri wowe nyirizina, Yeruzalemu!
IBANGONDIRIMBO RIBANZIRIZA IVANJILI (Zab 146 (145), 1.8)
Alleluya Alleluya.
Mutima wanjye, singiza Uhoraho!
Uhoraho ahumura amaso y’ impumyi,
Uhoraho agorora ingingo z’abahinamiranye.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 8, 22-26)
Muri icyo gihe, 22Yezu n’abigishwa be bagera i Betsayida, abantu bamuzanira impumyi bamwingingira ko ayikoraho. 23Afata lmpumyi ukuboko ayikura mu rusisiro, ayisiga amacandwe ku maso, ayiramburiraho n’ibiganza maze arayibaza ati «Hari icyo ubona?»24Impumyi irambura amaso, iramusubiza iti«Ndabona abantu, barasa n’ibiti ariko baragenda.» 25Yezu arongera ashyira ibiganza ku maso ye, undi atangira kubona bigaragara, arakira, abona neza ibintu byose uko biri. 26Nuko Yezu amwohereza iwe amubwira ati«Ntiwinjire no mu rusisiro.»


text:
Abasore bakurura inkumi kubera impamvu zigiye zitandukanye, gusa uyu munsi twahisemo kubagezaho urutonde rw’abasore batanu bavuga rikijyana imbere y’inkumi hano mu mujyi wa kigali.
1.Umusore ufite Amafaranga menshi
Aha bavuga ko umusore udafite ifaranga ntacyo yabwira inkumi kuko ngo abakobwa bo mu mujyi wa Kigali basigaye bakunda amafaranga cyane, hari n’abatera urwenya ngo bakunda amafaranga kurusha banki. Hano bavuga ko umusore ufite amafaranga menshi mu mujyi nta nkumi ishobora kumwanga.
2.umusore ufite Amashuli ahanitse n’akazi keza
Aha ngo aba bakobwa b’ikigali ngo udafite impamyabushobozi nka z’ikirenga nka Masters ndetse na Doctorat ntibashobora kukureba n’irihumye. Aha ngo bijyana n’akazi keza mu bigo bikomeye. Ngo bene aba basore babita mururimi rw’igifaransa “fonctionnaires”, aba ngo imbere y’inkumi bagaragara neza.
3.Umusore ufite imodoka ihenze
Hano i Kigali ngo umusore udafite Ranger rover, BMW, Audi ye ntasobora kubona umukobwa yifuza, aha ngo abasore bafite bene izi modoka twavuze haruguru ngo gutereta umukobwa wese bifuza ni nko kunywa amazi.
4.Umusore utaha Nyarutarama cyangwa ufite inzu Nziza i Kibagabaga
Umusore utaha nyarutarama aba yiyubashye(VIP) kuburyo ngo usanga n’umuryango(family) avukamo uba wiyubashye. Umusore nk’uyu hano mu mujyi wa Kigali ngo nawe nta nkumi ishobora kumwitesha. Ikindi ngo umusore ufite inzu nziza i Kibagabaga aba ari uw’agaciro cyane hano mu mujyi wa Kigali.
5.Umusore uzwi cyane(Abasitari) hano mu mujyi wa Kigali
Aha batugaragarije ko umusore uzwi cyangwa bakunze kwita umusitari,ngo nk’abahanzi bakomeye muri muzika nyarwanda, cyangwa abanyamakuru bazwi cyane hano murwanda, ngo usanga imbere y’inkumi baba bafite agaciro cyane. Umugani wa Christopher ngo yikundira abasitari.
Icyo tutemeranya n’aba basore n’ugushyira inkumi zose mu gatebo kamwe, Ese tuvuge ko abasore bose b’ikigali ariko bujuje ibyavuzwe haruguru?. Nubwo bavuga mu kinyarwanda ngo “aba umwe agatukisha bose”, ndahamya ko hari abakobwa bagifite urukundo niyo baba bake ariko barahari.
Niba wifuza kumenya inkuru zishyushye, udushya, n’ibindi bintu byagufasha mu buzima buzanzwe, Kanda hano ugere kuri Page yacu ya Facebook ujye ubigezwaho buri munsi. Uzajya unahasoma inkuru ndende z’urukundo, ijambo ry’Imana, n’ibindi byinshi… Ntucikwe, KANDA HANO!!!
Ushobora no kudukurikira kuri Instagram ukajya ubona amafoto n’amavidewo bisekeje utasanga ahandi, KANDA HANO ugere kuri paji yacu ya Instagram, ukande Follow ubundi twiryohereze.


text:
NIRERE Hassina
NIRERE Hassina ni umuvuzi gakondo wanditswe mu ihuriro ry’abavuzi gakondo mu Rwanda AGA RWANDA NETWORK. Afite indangamuntu nyarwanda ifite nomero 1195570002215064. Ikarita ye y’umunyamuryango ifite nomero ARN2633KGL, avura indwara zitandukanye cyane cyane Amarozi, Ibisazi, Iz’abagore, akaba abarizwa mu Karere ka Kicukiro.
Umunsi Nyafurika w’Ubuvuzi Gakondo 2016
Buri mwaka mu Rwanda kimwe no mu bindi bihugu by’Afurika, hizihizwa Umunsi Nyafurika w’Ubuvuzi Gakondo, umunsi wizihizwa ku itariki 31 Kanama. Uyu mwaka wa 2016, uyu munsi wizihirijwe kuri Petit Stade Amahoro, ukaba warateranyije abavuzi gakondo bakorera mu Rwanda, abayobozi muri minisiteri y’ubuzima, abafatanyabikorwa ba AGA Rwanda Network, inshuti z’abavuzi…
Inama rusange ya AGA Rwanda Network
Kuya 24 Nzeri 2014, ku cyicaro gishya cya AGA Rwanda Network ku Kabeza mu habereye inama rusange y’abavuzi gakondo bahagarariye abandi mu turere tw’u Rwanda, inama yari ifite intego yo kumurikira abanyamuryango ikarita nshya bagiye guhabwa yateguwe n’umukoranabuhanga akaba n’inzobere mu itangazamakuru ryamamaza ari we Ntampaka Jean, uyu akaba yanerekanywe…
Indwara z’amatwi
Uburibwe bwo mu gutwi (maux d’oreille) Uretse kuribwa mu matwi, iyo umwana akunze gusakuza mu buryo butunguranye nijoro, nta mpamvu, agafatwa n’ibicurane, ni ngombwa gutekereza ko yaba arwaye umuhaha. Kugira ngo ubisuzume, ukanda ku mwinjiro w’ugutwi, kuri kariya kantu gasa na mpandeshatu kegutse nk’agasozi gahari, ari na ko bita « tragus »…
Tumenye indwara ya Sinizite
Sinizite ni ndwara ki? Kwandura kw’imyanya y’ ibikono byo mu gihanga bita sinus ibi bigaragazwa n’ibicurane by’ ubwonko, grippe bikomoka kuri aleriji y’ ibintu binyuranye nk’ impumuro ikaze, ivumbi, ibintu bitumuka … Ubundi ubu burwayi bugendana n’ ubw’ umwijima uremerewe, ku buryo abahanga basanze uvuye umwijima urwagashya n’ uruhago rw’…
Ipapayi mu kuvura indwara zitandukanye
Ipapayi ni kimwe mu mbuto zikungahaye kuri vitamini zitandukanye bityo bikaziha ububasha bwo kuba zagira umwihariko wo kurwanya indwara zimwe na zimwe harimo kanseri,indwara y’amara n’izindi. Ipapayi ni urubuto ruzwiho kugira uburyohe bwinshi rukungahaye kuri vitamini A, Vitamini C, ndetse na vitamini E. Uru ruhererekane rwa za vitamini rutuma umuntu…
Indwara y’isepfu
Imvubura yitwa ipofize (hypophyse) iyo ikoranye ihubi bitera isepfu, kandi ibyo bigakunda kuba ku bantu b’igitsina gore, ariko bijyanye n’ikigero cy’imyaka agezemo (cyane cyane mu bugimbi). Iterwa no kuzamura umwuka, wagera ku mutemeri w’igifu (cardia) ukagongana n’intango y’umuhogo (diaphragme –akanyama gashashe gatandukanya inyama zo mu nda n’izo mu gituza), uwo…


text:
Umuragwa ni muntu ki ?
“Umuragwa iyo akiri umwana ntagira icyo atandukaniraho n’imbata n’ubwo yaba ari nyir’ibintu ategekwa n’abamurera n’ibisonga kugeza igihe cyategetswe na se…Nicyo gituma utakiri imbata ahubwo uri Umwana , umuragwa ubihawe n’Imana” (Abagaratiya 4:1-7)
Uragwa avuka ari we ariko ntiyategeka cyangwa ngo ahabwe ibyasezeranijwe, agomba kubanza kurerwa akigishwa uko azabitegeka . Ese atorezwa iki ? Ibyo azategeka ni ibihe ?
Natwe dufite ibyasezeranijwe :
Kuzura umwuka Wera : Ubwo Intumwa zuzuraga zabwiye abari aho ngo ntabwo twasinze ahubwo twahawe ibyo Data yasezeranye nk’uko Yoweri yari yarabihanuye ko mu minsi y’ imperuka abasore bazuzura imbaraga abasaza bakerekwa.
Ikindi twasezeranijwe ni imigisha yo mu gakiza k’Imana. Gutegeka kwa kabiri 28:1-14 havuga ko nitugira umwete wo kumvira Imana iyi migisha yose izatuzaho ikatugeraho.
Ubusanzwe kubaho nabi si umugambi w’ Imana. Kuva cyera iyo abantu b’ Imana bayubaha bagira imigisha yo mu mwuka no mu buzima busanzwe. Uhereye kuri ba Abrahamu na Isaka n’ abandi bose bakurikiye no mu gihe cy’ Intumwa niko byari bimeze nta mukene wababagamo.
Mu gitabo cy’Ibyakozwe n’Intumwa 4:34 Paulo yaravuze ngo : Imana izabamara ubukene bwanyu bwose nk’uko ubutunzi bwo muri Kristo buri, (Abafiripi 4:19), Kandi iyaduhaye Kristo izamuduhana n’ ibindi byose (Abaroma 8:32).
Ariko ibyo byose wabiha umwana ngo bimumarire iki ? Umwana ntiwamuha konti ye n’ubwo waba waramushyiriyeho milioni nyinshi, n’ubwo waba waramuguriye indege ntiwayimuha ngo amenye ibyo ari byo. Ni ngombwa ngo atozwe uko babikoresha, igihe ari gutozwa bya bindi birasa nk’aho bitari ibye kuko ategekwa n’ abamurera kugeza igihe azakurira.
Igihe cyo gutozwa ni ngombwa n’ubwo bivuna ; Paulo yaravuze ngo : “Nigishijwe guhaga no gusonza kuba muri byinshi no muri bike kandi muri byose ngashobozwa na Kristo umpa imbaraga. Abantu bari mu byo batigishijwe. Iyo utanyuze aho batoreza byose urabyangiza kuko ntuzi uko babifata. Uwatojwe neza ashobora guhamya ko ari umukristo mu bintu byose kuzageza gupfa, uwo ntagushwa n’ ibibonetse byose (Indirimbo 108).
Iyo uri gutozwa ugaburirwa n’abo utifuza, rimwe na rimwe urya n’ibyo udashaka, wambara ibyo abatoza bashaka, ujya gusura aho utateguye byose uyoborwa n’ abatoza nta burenganzira uba ufite bwuzuye mu gihe ukiri gutozwa.
Iyo umusirikare agiye gutozwa ashobora gutozwa n’abo yarusha ipete ariko ategetswe kubumvira kuko atabumviye ntiyazamuka mu ntera. Hari ubwo uwo uyoboye mu murimo w’ Imana, Imana yemera ko ariwe ukubera umutoza (ikigeragezo), umukozi wo mu rugo uhemba akakugerageza kuko Imana yabyemeye kandi utegetswe kumwerera imbuto. Reka kureba abagutoza ahubwo urazira ko ukiri umwana rero wemere wumve amasomo nukura uzasubirana agaciro kawe uzategeka byose.
Ntabwo wavuga ngo gutozwa birandambiye kandi igihe cyategetswe na so kitararangira kandi umenye ko abagutoza bumvira itegeko rya so (Imana) ntukabarenganye kuko iyo Imana yakinze nta wakingura, kandi yakinguye nta wakinga.
Hari abandi banga kumva icyo Imana ishaka kubigisha bagahora bivovotera ibigeragezo kandi ari Data wemeye ko bahanyura kugira batozwe kwihangana. Ikigeragezo kiva ku Mana kiza gihetse umugisha.
Abantu bose bemeye gutozwa bahawe ibyasezeranijwe : Mose yatojwe imyaka 40 bisa nk’aho Imana yamwambuye uburenganzira bwe. Yari nyakubahwa Imana ibimukuramo ajya gutorezwa mu butayu mu ntama zitari ize imyaka 40 ariko yahavanye ipete ritaba mu isi (Kuva 7:1). Imana yaramubwiye ngo nkugize nk’ Imana kuri Farawo, humura ibyo uri gucamo uzabivamo umeze nk’ Imana imbere y’ ibibazo ubiha itegeko kuko ufite imbaraga zihagije.
Yosefu yaremeye aratozwa ibyo yasezeranijwe ari Umwana arabihabwa ategeka Egiputa.
Dawidi yaratojwe arabyemera nyuma yahawe ubwami nk’uko yabusigiwe, bimurenze aravuga ngo Uwiteka yambereye umwungeri (mu gihe cyo gutozwa) nta cyo nakennye humura nta cyo uzaburana Imana kuko niyo yemeye ko uca mu butayu ikubikira Manu izagutungirayo, kandi ikaba iri kugutegurira Kanani aho uzahunika mu bigega.
Abantu banze gutozwa bagize ibibazo babura ibyo bari barateguriwe :
Esawu yaguranye umurage we ibishyimbo. Uko niko biri kugenda niko abantu bari guhemuka bakareka ubwami bw’ Imana. Hejuru y’ ibishira, umuntu agacuruza yiba imisoro ya Leta ngo bikunde yunguke menshi. Umuntu akajya I Burayi gushakayo imibereho yagerayo akabeshyera Leta yaturutsemo ko yatotezwaga kandi atari anazwi, ababona akazi babanje gusambana, abatanga ruswa, abasore bari kujya mu byaha bakurikiye amafaranga, abakobwa bakora ibyaha kubera ibyo babaha n’ ibindi byinshi.
Umwana w’ ikirara yararebye asanga ntazihanganira igihe cyo gutozwa abwira se ati : ibyanje ubimpe vuba nigendere ariko ageze iyo agiye byaramugoye kugeza ubwo yifuza gusangira n’ingurube agarutse se aramubabarira ahabwa uburenganzira bwe. Nawe Yesu aragutegereje ngo akubabarire.
Abisirayeri bifurije mu butayu Imana ibaha ibyo yifuje ariko imitima yabo ironda bituma batagera I Kanani. Hari abantu banze gutozwa bajya mu byaha none bahora basenga ngo Mana uri Imana idahindura Amasezerano. Imana ijya yivuguruza, yabwiye bene Eli ngo nari naravuze ko muzaba abatambyi iteka ryose none ko mwanze kunyumvira ndabaciye ukiranuka niwe nzemera. Yicujije icyo yimikiye Sauli imuca ku ngoma.
Mbere y’uko ushaka imigisha n’ amahoro, banza ushake ubitanga, wowe ukurikiye inyigisho birashoboka ko ufite ibigeragezo bitari bimwe ariko niba bitava kuri Satani, cyangwa bitava ku miterere yawe ubwo birava ku Mana ; Saba Imana kumenya icyatumye ihakunyuza wemere gutozwa nyuma uzagira imigisha myinshi cyane, amen !


text:
ISOMO RYA MBERE
ISOMO RYO MU GITABO CY’UBUHANGA (Buh 4, 7 -15)
7Nyamara intungane, n’ubwo yapfa ikenyutse, izanezerwa,
8kuko ubukambwe bushimwa atari ugusaza cyane,
ntibunagereranywe n’ubwinshi bw’imyaka;
9ubuhanga ntiburindira ko imvi zimera,
ubuzima buzira amakemwa ni bwo bukambwe bukwiye.
10Intungane yanogeye Imana maze irakundwa,
ariko yimurirwa ahandi kuko yabanaga n’abanyabyaha.
11Yabavanywemo kugira ngo ikibi kitayiyobya ibitekerezo,
cyangwa kikaba cyagusha umutima wayo.
12Ni koko, uburindagize bw’ikibi buzimangatanya icyiza,
n’inkubiri y’irari ikayobya umutima uzira uburyarya.
13Uwageze ku butungane mu gihe gito
aba ashyitse ku busendere bw’imyaka myinshi.
14Umutima we wanyuze Nyagasani,
ari na cyo cyatumye asohoka bwangu mu ndiri y’abagome.
Abantu barabibonye ariko ntibabyumva;
ntibacengera mu mitima yabo ngo bazirikane
15 ko ineza n’imbabazi bihabwa abatowe,
kandi ko Nyagasani agirira impuhwe abatagatifu be.
ZABURI (Zab 129(128), 1, 3, 4, 5)
Barandwanyije kuva mu buto bwanjye,
- ngaho Israheli nibyivugire ! -
3 Umugongo wanjye bawuciyeho imihora,
boshye abahinga umurima.
4Ariko Uhoraho ntarenganya,
yacagaguye ingoyi abagome bambohesheje.
5Nibakorwe n’isoni abanga Siyoni bose,
maze bihinde basubira inyuma !
IVANJILI
+ Yohani (Yh 11,17-27)
17Yezu agezeyo, asanga Lazaro amaze iminsi ine mu mva. 18Kuva i Betaniya kugera i Yeruzalemu, hari nk’intera y’amasitadi cumi n’atanu. 19Hari haje Abayahudi benshi kwa Marita na Mariya kubahoza urupfu rwa musaza wabo. 20Marita yumvise ko Yezu aje, ajya kumusanganira, Mariya we asigara imuhira. 21Marita abwira Yezu ati «Mwigisha, iyo uba hano musaza wanjye ntaba yarapfuye. 22Ariko n’ubu ngubu, nzi ko icyo wasaba Imana cyose, Imana yakiguha.» 23Yezu ati «Musaza wawe azazuka.» 24Marita arasubiza ati «Nzi ko azazuka igihe cy’izuka ku munsi w’imperuka.» 25Yezu aramubwira ati «Ni jye zuka n’ubugingo ; unyemera, n’aho yaba yarapfuye, azabaho. 26Byongeye umuntu wese uriho kandi akanyemera, ntateze gupfa. Ibyo urabyemera ?» 27Marita ati «Yego, Nyagasani, nemera ko uri Kristu Umwana w’Imana waje muri iyi si.»


text:
Uyu magani bawucira ku muntu usuzuguritse, baca amaco yo kwirozanga icyo agamije kubaha ; ni bwo bagira bati : « Nimucyo twigendere, nta nzoga ya Nzonnyo ! » ukaba wakomotse ku mugabo witwaga Nzonnyo ahagana mu mwaka w’i 1800.
Nzonnyo uwonguwo iwabo kavukire hari mu Biru mu Kinyaga (Cyangugu) ; agabana ubutware bw’i Kinyaga cyose. Rimwe rero aza gufata igihe kwa Gahindiro ku Kamonyi ; bigeze aho arasezera arataha. Ageze iwe mu Kinyaga aterera agati mu ryinyo ntiyagaruka ibwami, ndetse n’amakoro yaturukaga mu Kinyaga arabura. Bibaye bityo abagabo b’abiru batuye mu Kinyaga baboneraho umwanya wo kureguza Nzonnyo, bagira ngo anyagwe ndetse nibirimba atangwe apfe babone ubugabana ibye.
Nuko inshuti za Nzonnyo zo mu Nduga zimutumaho zimumenyesha ko ari mu makuba kuko yazinutswe ibwami, kandi amakoro akabura. Nzonnyo abyumvise aherako akoresha i Kinyaga cyose inzoga zo kujyana ibwami. Amaze gutarisha no kwengesha, afata inzira aza kuziteguriza. Ageze ku Kamonyi abonana na Gahindiro akoma yombi, ati : « Nyagasani ndaje, kandi ngufitiye amaturo n’amakoro ! » Gahindiro arishima. Abwira abahungu bari kumwe ko bari butaramire ku nzoga za Nzonnyo. Ategeka n’abacanyi gucana umuriro mwinshi ikambere, ati : “Inkera irararwa.”
Byose biteganyirizwa imyanya. Naho Nzonnyo yateguje bisa n’amatakirangoyi ; inzoga zikiri mu Kinyaga. Inshuti ze ziramubaza ziti : « Ko umaze kubwira ibwami ko ufite amakoro n’inzoga, none biri he ? » Ati :« Nasize mbwiye abanyakinyaga ko bazishaka bakazinkurikiza. » Inshuti ze ziti : « Wikoreye ishyano ! ntawe ubwira ibwami icyo adafite ! »
Nzonnyo arabizirikana asanga ari koko ; agira ubwoba, asubira mu Kinyaga ijoro ryose. Ibwami rero ikibariro cy’igitaramo kigeze inteko irakorana ; baricara bategereza Nzonnyo n’inzoga ze, amatarama arashira bihereza igicuku. Ijoro riva iyi rijya iyi, inkoko ya mbere ikubise ibaba, baba bamaze kurambirwa no kuziguruka inzoga za Nzonnyo ; bajya inama yo gushenguruka. Biba bityo, abataha barataha, abararira barararira. Ishengero ryikubura rivuga ngo : « Nta nzoga ya Nzonnyo ».
Aho Nzonnyo abungukiye rero, inkwekwe bayivaho baramuseka basubira muri rya jambo bashengurukanye, babihindura ibitwenge bishirira aho. Na wo umugani uragundira urafata ; uwo batse inzoga wese ariko anasuzuguritse, yatindaganya kuyizana bati : “Nta nzoga ya Nzonnyo, nimucyo twigendere !”
"Kurindira inzoga ya Nzonnyo = Kwiyandarika ; Kwandagara."
IBIRARI BY’INSIGAMIGANI/INGUFU.COM
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
Abaturage bafite ikibazo ni abo mu Kagari ka Karenge. Nkuko Turikumwenimana Leopord uhatuye avuga ko imvubu yamwoneye umurima uhinzemo ibigori, kuburyo ngo ntacyo azasarura.
Agira ati “Imvubu hano ziratwonera cyane pe! Nkanjye umurima w’ibigori nari nashoyemo ibihumbi 40Rwf zarawonnye urashira ubu ntacyo nzasarura. Nubu tuyisize hariya ruguru mu gishanga ubu yakamejeje.”
Akomeza avuga ko batazi aho babariza ikibazo cyabo ariko ngo abonewe bari kwishyira hamwe ngo bajyane ikibazo cyabo mu byobozi.
Agira ati “Ubuse imvubu ikoneye wajya kubariza he? Inyamaswa se wayirega he? Turi kwikusanya abo yoneye ngo tujye kubivuga mu buyobozi bayidukize.”
Mugenzi we witwa Ntamitondero Eugenie avuga ko zamwoneye imirima ye ibiri ageza ikibazo cye kuri agoronome w’umurenge wabo.
Aba baturage bavuga ko niba ntagikozwe iyo mvubu izabateza inzara kuko aho inyuze ntacyo basarura.
Agira ati”Dufite impungenge nuko zishobora kurya n’abantu. Isambu yanjye nari maze kugura ibihumbi 500 yaraje irona burundu kandi sinjye gusa hari n’abandi zoneye.”
Umuyobozi w’Umurenge wa Jarama, Mulisa Japhet avuga ko icyo kibazo bacyumvaga ariko ntawuraza avuga ko yonewe.
Mulisa yizeza ko ubuyobozi bw’umurenge bugiye gukurikirana iki kibazo abonewe bagakorerwa ubuvugizi mu kigo cy’igihugu cy’iterambere (RDB) kugira ngo kizabishyure.
Agira ati “Njye mu myaka ibiri ishize nta mvubu nari numva ko yambutse ikanagera mu baturage,dusanze hari abangiririjwe birumvikana hazabaho gutanga raporo muri RDB tugaragaza ibyangijwe n’izo nyamaswa hanyuma bakishyurwa.”
RDB yishyura abaturage bangirijwe n’inyamaswa habanje gukorwa raporo igaragaza ibyangirijwe n’agaciro kabyo.


text:
Patrick Nyamitali ahejeje mu rungabangabo abafana be bifuza kumenya igihe azarongorera agashinga urugo bityo agasezerera ubuzima bwo kuba ingaragu.
Patrick Nyamitali ahejeje mu rungabangabo abafana be bifuza kumenya igihe azarongorera agashinga urugo bityo agasezerera ubuzima bwo kuba ingaragu.
Umuhanzi Patrick Nyamitali wamamaye cyane mu ndirimbo zaririmbiwe Imana z’umwimerere mu myaka yashize ariko nyuma akaza kuvangamo n’izisanzwe zirimo izibanda ku rukundo, abantu bahise bibaza niba uyu musore yaba agiye kuva mu buzima bwa wenyine agashinga urugo ariko amaso ahera mu kirere.
Kugeza n’ubu ntabwo Nyamitali atobora ngo avuge igihe azashingira urugo cyangwa ngo atobore avuge niba yaba afite umukunzi nk’uko bisanzwe bigenda ku basore bari mu kigero cye, kandi uko arushaho kubigira ubwiru ni ko abifuza kubimenya bagenda biyongera bigatuma bahera mu rugabangabo.
Kuva yatangira kwinjira mu ruhando rwa muzika, Nyamitali ntiyigeze agaragaza umushinga w’ubukwe ngo agere ikirenge mu cya bamwe muri bagenzi be, ahubwo agahora akwepa mu gihe abajijwe icyo kibazo.
Icyakora aganira na Imirasire, Nyamitali yasubije ko igihe nikigera bizamenyekana, ati ”Mu by’ukuri sinkunda kuba nagaragaza ibyerekeye urukundo rwanjye kuko biba ari ibyanjye bwite, gusa hari n’igihe uwo turi kumwe (umukunzi) atabikunda ko bijya mu itangazamakuru.”
Yakomeje agira ati ”Iyo gahunda n’ubusanzwe umuntu muzima wese agomba kuyinyuramo uko byagenda kose, ariko sinashyiraho igihe runaka ngo nkitangaze, ariko kizagera abantu bazagira gutya babone ubukwe burabasitinze (tugenekereje bishatse kuvuga ko abantu bazigira gutya bakabona burabaye).”
Nyamitali yagarutse ku by’inzira yo kuba yagaruka mu ndirimbo z’umwimerere zo kuramya no guhimbaza Imana mu rusengero gusa nk’uko yabikoraga ataratangira kuririmba izikunze kwitwa iz’isi.
Aha yashimangiye ashize amanga ko bidashoboka ko yaguma mu nsengero bitewe n’umuhamagaro we, ahubwo ngo umuziki we uragutse ku buryo akwiye no kuwusakaza hose haba mu nsengero no hanze yaho kuko ngo nta mupaka.
Abajijwe niba yakwitabira irushanwa rya Guma Guma, Patrick yasubije ko yajyamo mu gihe ahamagawe bitewe n’ubushobozi bamubonamo kuko irushanwa riba ari irushanwa.
Aha yagarutse ku irushanwa n’ubundi rya Tusker Project Fame yitabiriye ku nshuro ya VI, avuga ko kuba yakwitabira amarushanwa nk’ayo bimuhesha gukosora ibyo yakoraga nabi, bityo akaba akunda ikintu cyose cyatuma yisanga kuri buri rushanwa runaka.
Ku byerekeye imishinga y’indi afite, uyu musore yavuze ko kuri ubu aherutse gushyira hanze indirimbo yise “Twahisemo” ishimangira ibyiza u Rwanda rwagezeho no kwereka amahanga aho rwavuye n’aho rwifuza kugera.
Mu minsi iri imbere akaba ateganya gukora ibitaramo bitandukanye kimwe no gutegura Umuzingo w’indirimbo (Album) uzaba ukubiyemo indirimbo zitandukanye.
Patrick Nyamitari yamenyekanye cyane mu ndirimbo ’Ni we mensiya’ iri mu zagize uruhare mu kumuhesha izina ubu afite, hakiyongeraho izindi zirimo nka "Uri Imana" , Kalema, nyirakidederi n’izindi.
Umva indirimbo "twahisemo"ya Nyamitali
Ndacyayisenga Fred
Ibitekerezo
Uyu witwa Andrew ambabarire, hari icyo tutavugaho umwe: Yise abana ibinyendaro rwose numva bidakwiye umwana aba ari umwana. Iby'amakosa cyangwa ibyaha by'abamubyaye ntibikwiye kumuhesha iccasha yitirirwa, ahamagarwa . Ni ukubangamira uburenganzira bwe. TWUMVIKANE NEZA, SINSHYIGIKIYE UBUSAMBANYI, ARIKO UMWANA WAVUTSE WESE NI UMUGISHA W'iMANA KANDI NI UMUZIRANENGE, NI UMWANA NK'ABANDI' NTIHAKAGIRE UMUTERA IPFUNWE. None se ubu abana b'interahamwe ko ntawe ubashora mu byaha y'ababyeyi babo? Kanda hano umusubize
Tujye twitondera aba bavuga ko baririmbira imana.Kuli benshi,indirimbo zabo zirakaza imana aho kuyishimisha.Ese mwaba muzi impamvu?Bible itanga igisubizo.Muli Matayo 15:9,imana iravuga ngo:"Banyubahisha iminwa yabo gusa,ariko imitima yabo iri kure yanjye".Impamvu imana yavuze ibyo,nuko abantu nyamwinshi baryarya imana.Bakerekana ko bayikunda,ariko bagakora ibyo yanga.Urugero,bagacuranga indirimo bakazita iz'imana,nyamara ku rundi ruhande,bagasambana.Ingero ni nyishi cyane.Aba STARS hafi ya bose baririmba indirimbo bita ngo ni iz'imana,ariko hafi ya bose ni abasambanyi.Ndatanga urugero rumwe gusa.Juliana Kanyomozi wo muli Uganda,aririmba indirimbo nyinshi yita ngo ni iz'imana.Nyamara ahora abyara ibinyendaro.Tujye tureka kuryarya imana.Nkuko tubisoma muli Yohana 9:31,ntabwo imana yumva abanyabyaha banga kwihana. Kanda hano umusubize
Urasekeje pe! Ubwo se ubwiwe n'iki ko Imana irakazwa n'abo baririmbyi? Wahuriye he nayo ngo ibikubwire wenyine banyir'ubwite ntibabibwirwe? Kanda hano umusubize
Wowe wiyise HAYAHAYA.Sinzi niba wemera Bible.Menya ko Bible ivuga ko imana nayo igira IBYIYUMVO (sentiments).Irababara,irarakara ndetse ihana (to punish) abantu bakora ibyo itubuza.Niyo mpamvu yishe abantu bose bali batuye isi ku gihe cya NOWA kubera ko bakoraga ibyo yanga (Matayo 24:37-39).Harokotse gusa abantu 8 bayumviraga.Ni nayo mpamvu Bible ivuga ko imana yacu yitwa Yehova izica abantu hafi ya bose batuye isi,kubera ko bibera mu byisi gusa,ntibakore ibyo idusaba (Yeremiya 25:33).Aho kubaza umwanditsi ngo "ni hehe yahuriye n'imana",menya ko Bible itubwira ibyo imana itekereza,ibyo yanga n'ibyo ikunda.Urugero,Bible itubwira ko ABRAHAMU yari "inshuti y'imana".Bisome muli Yakobo 2:23.Muli Yakobo 4:4,Bible itwereka ko abantu bose bibera mu byisi gusa ntibashake imana,bose baba ari ABANZI b'imana.Menya ko BIBLE ari cyo gitabo cyonyine imana yandikishije.Niba ushaka icyerekana ko BIBLE ari cyo gitabo cyonyine kiva ku mana,nyandikira hano ubinsaba,ndaguha gihamya (proof).Cyangwa jya kuli site www.jw.org,urahasanga ibintu byose wibaza ku mana. Kanda hano umusubize


text:
Ikibabaje nuko PAPA yicecekera akaryumaho.Mulibuka Abapadiri ibihumbi byinshi ku isi bashinjwe gufata ku ngufu.Mu byukuri,ibintu abakuru b'amadini bakora,biteye ubwoba.Ejobundi hali Pastor witwa Timothy Dintwe wo muli South Africa uherutse gutera inda abakobwa n'abagore 30 basengeraga mu itorero rye.Police imufashe,yavuze ko ari umwuka wera wabimutegetse!!.Pastors,Abapadiri n'Ababikira,bavuga ko ari abakozi b'imana kandi ngo biyeguriye imana.Mujye mwibaza niba koko ibyo bavuga bihuye na Bible.Reka turebe YESU n'Abigishwa be uko babagaho.Abagatolika bavuga ko Petero ari PAPA wabo wa mbere.Nyamara Bible ivuga ko PETERO yali afite umugore n'abana!!! Mu gihe YESU n'Abigishwa be bose birirwaga mu mihanda no mu ngo z'abantu barimo KUBWIRIZA,Pastors,Abapadiri n'Ababikira nta na rimwe uzabona bali mu nzira babwiriza.Pastors baba bibereye muli shuguri zabo,ukababona ku cyumweru baje gutwara icyacumi.Abapadiri n'Ababikira,baba bibereye mu mazu yabo (couvents),bategereje Misa ngo bajye gutanga Ukarisitiya.Muli ayo mazu babamo,niho basambanira.Uretse ko Abapadiri benshi bafite Abagore n'abana hanze.Kandi bajya no gusambanya abagore b'abandi.Mulibuka Padiri Ildebrand wa Kabgayi bigeze gufotora aryamye mu buriri bw'ahantu yali yagiye gusambanya umugore w'abandi. Aba banyamadini,bakwiye kwigana YESU n'Abigishwa be,cyangwa Abahamya ba Yehova,bakajya nabo KUBWIRIZA mu mihanda kuko YESU yabisabye Abakristu Nyakuri bose (Yohana 14:12;Matayo 24:14).Naho ubundi nibareke kwiyita Abakozi b'imana cyangwa Abihaye imana,kuko mu byukuri nta murimo nyakuri w'imana bakora. Kwiha imana ntibivuga "kutarongorwa" cyangwa "Kutarongora". This is a Pharisaic Hypocrisy !!!
BIREKERAHO Damian - 5/09/2017 saa 09:13


text:
ISOMO RYA MBERE
Isomo ryo mu ibaruwa ya mbere ya Mutagatifu Yohani Intumwa (1Yh 4, 19-21 ; 5, 1-4)
Nkoramutima zanjye, 4,19twebweho tujye dukundana, kuko Imana yadukunze mbere. 20Niba umuntu avuze ati «Nkunda Imana», ariko akanga umuvandimwe we, aba ari umubeshyi. Koko rero, umuntu udakunda umuvandimwe we abonesha amaso, ntashobora gukunda Imana atabona. 21Dore rero itegeko Kristu yaduhaye: ukunda Imana, akunde n’umuvandimwe we.
5,1Umuntu wese wemera ko Yezu ari Kristu, yabyawe n’lmana; kandi n’umuntu wese ukunda Imana Umubyeyi, akunda n’uwabyawe na Yo. 2Dore icyo tumenyeraho ko dukunda abana b’Imana: ni uko dukunda lmana kandi tugakurikiza amategeko yayo. 3Dore gukunda Imana icyo ari cyo: ni uko twakurikiza amategeko yayo. Kandi amategeko yayo ntavunanye, 4kuko icyabyawe n’Imana cyose gitsinda isi. Intsinzi kandi yaganje isi, ni ukwemera kwacu.
ZABURI (Zab 72 (71.),1-2, 14.15bc, 17)
Inyik/ Nimuze mwese muramye Imana yanyu!
Mana, umwami umwegurire ubucamanza bwawe,
uwo mwana w’umwami, umutoze ubutabera bwawe;
acire umuryango wawe imanza ziboneye,
kandi arengere n’ingorwa zawe.
Azabakiza ububisha n’agahato,
Kuko we abona amagara yabo afite agaciro.
Bazamusabire ubudahwema,
bamwifurize umugisha iminsi yose.
Izina rye rizavugwa ubuziraherezo,
ubwamamare bwe bumare igihe nk’izuba
Imiryango yose y’isi izamuherwemo umugisha,
amahanga yose amwite umunyahirwe
IBANGONDIRIMBO RIBANZIRIZA IVANJILI (Lk 4, 18)
Alleluya Alleluya.
Nyagasani Imana yohereje Yezu, umugaragu we,
gushyira abakene Inkuru Nziza y’umukiro.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk4,14-22a)
Muri icyo gihe, 14Yezu asubira mu Galileya yuzuye ububasha bwa Roho Mutagatifu, aba ikirangirire mu gihugu cyose. 15Yigishirizaga mu masengero yabo, maze bose bakamushima. 16Nuko Yezu ajya i Nazareti aho yari yararerewe, maze nk’uko yabimenyereye yinjira mu isengero ku munsi w’isabato; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura, abona ahanditse ngo 18«Roho wa Nyagasani arantwikiriye, kuko yantoye akansiga amavuta, agira ngo ngeze Inkuru Nziza ku bakene, ntangarize imbohe ko zibohowe, n’impumyi ko zihumutse, n’abapfukiranwaga ko babohowe, 19kandi namamaze umwaka w’impuhwe za Nyagasani.» 20Yezu abumba igitabo, agisubiza umuhereza maze aricara; mu lsengero bose bari bamuhanze amaso. 21Nuko atangira kubabwira ati «Ibiri mu isomo mumaze kumva, mumenye ko byujujwe uyu munsi.» 22aBose baramushima, kandi batangazwa n’amagambo y’ineza yababwiraga.


text:
Umunyamakuru Peter Seewald waganiriye na Papa Benedigito wa XVI ikiganiro cyabo kikaba cyarasohotse mu gitabo bise “Lumière du monde” (urumuri rw’isi) aragira ati: “icyambabaje ni uko abanyamakuru barebye akantu kamwe muri icyo gitabo, ni ukuvuga aho Papa agaruka ku gakingirizo, ugasanga ariko bibanzeho batarebye ibitekerezo byiza kandi byinshi bikubiye muri icyo gitabo”. Aragira ati: “iyo abanyamakuru bitaye ku kantu kamwe gusa akaba ariko bibandaho, bigaragaza ikibazo kiri mu itangazamakuru ritabasha kureba icy’ingenzi ngo abe aricyo basangiza abasomyi”.
Seewald wavutse mu mwaka w’i 1954 mu muryango w’abakristu i Passau, mu nkengero za Bavière na Autriche, yaje guca ukubiri na Kiliziya mu 1973, ariko nyuma yakomeje kwibaza ku buzima no ku murongo wabwo. Aragira ati: “ninjiraga rimwe na rimwe mu Kiliziyanubwo nashidikanyaga kandi nkumva Ijambo ry’Imana ntacyo rimbwiye. Ariko nabonaga ko isi itapfuye kubaho gutyo gusa nk’uko Marx n’abandi babihamyaga. Nibwo numvise ko Liturjiya, amasengesho, amategeko y’Imana bifite ishingiro kandi ko bishinze imizi mu kuri”. Akomeza agira ati: “umunsi umwe numvise ko imigambi yo mu busore bwanjye nayisangaga yose mu butumwa Kristu yatugejejeho. Birahagije gusoma Ivanjili. Ibisubizo dusangamo biratomoye kurusha ibyo dusanga muri Manifeste ya Marx”.
Avuga kuri Papa Benedigito XVI Peter Seewald aragira ati: “ kuri njye, Papa Benedigito ntabwo ari gusa umuntu w’igihangange mu mitekerereze, ahubwo ni umuyobozi wa Roho ukomeye”. Ati: “Papa ntiyigeze asubiza inyuma ikibazo na kimwe mu byo namubajije, ahubwo hari ubwo numvaga hari ibyo ntamubaza kuko numvaga uburemere bw’umurimo we. Ariko nyuma namubajije ibibazo byanjye byose, ku bintu byose, ndetse n’ibitera ibibazo mu bantu”. Akomeza agira ati: ariko“amasaha atandatu uri kumwe na Papa ni make”.
Twifashishije Inkuru ya Frédéric MOUNIER, ikaba yasohotse mu kinyamakuru “La Croix”


text:
Umuhanzi Mukasine Asinah winjiye mu muziki vuba, mu njyana ya Dancehall agira abahanzi bakizamuka inama yo gukorana n’abahanzi bafite ubunararibonye mu muziki.
Ibi Asinah, umaze umwaka umwe aririmba, abivuga agaragaza ko we aherutse gukorana indirimbo yitwa ‘Mountain’ na Radio na Weasel bagize itsinda rya Goodlyfe Crew ryo muri Uganda.
Ikiganiro Asinah yagiranye n’Ikinyamakuru Izubarirashe.rw
I R (Izuba Rirashe): Wabonye gute umuziki wo mu Rwanda?
Asnah: Umuziki uburyo nawubonye nasanze atari ibintu bigoranye cyane. Iyo uwukunda urawukora kandi bigakunda. Nubwo natangiye kuririmba umwaka ushize, ariko njyewe umuziki nawutangiye kera nkiri muto; nakundaga umuziki nakundaga no kubyina. Uburyo nyubona ubu ngubu mbona utera imbere buri munsi, uhereye nko muri za 2005 ukareba n’ubu ngubu ubona ko ugenda ukura vuba vuba. Urakura kurushaho kandi usigaye urimo n’amafaranga.
I R: Ni ibiki bigora umuhanzi ugitangira umuziki mu Rwanda? Wenda wihereyeho ibigoranye kurusha ibindi?
Asnah: Bigorana mu buryo butandukanye, nko ku ruhande rwanjye nivuzeho ibintu bingora cyane ni igihe kubera ko simbona umwanya uhagije. Uretse umuziki mfite akandi kazi nkora bityo umwanya w’umuziki ukaba muke cyane.
I R: Ubona bishoboka ko umuntu yatungwa n’umuziki?
Asnah: Yego birashoboka, umuziki wagutunga. Abenshi umuziki nyarwanda urabatunze kandi ugasanga ahubwo nta n’akandi kazi. Nanjye usanzwe ufite indi mirimo umuziki urangaburira. Ibihangano byonyine maze gushyira hanze byo byonyine bimaze gutuma ngaruza amwe mu mafaranga nabishoyeho. Muri Weekend iyo mfite ikiraka ngarura make nashoye nko mu gukora “Audio” (indirimbo y’amajwi) .
I R: Ni iyihe nama wagira abahanzi bakizamuka, ngo umuziki nyarwanda waguke?
Asnah: Ushyiramo imbaraga, ukabiha agaciro ukibuka ko hari abandi bahanzi bagutanze ukabigiraho. Umuziki ni ishuri ugenda wiga ibintu buri munsi. Uko uhuye n’abagutanze hari byinshi ubigiraho. Rero abakizamuka nabashishikariza ko bajya bajya hirya no hino bagakorana n’abantu batandukanye kuko binatuma umuziki wabo uzamuka cyane, nanjye nibyo ndi gukora.
Ikindi ntabwo ibyo wabyifasha wenyine uba unakeneye ko abantu bagufasha nk’itangazamakuru n’abandi bagushyigikira; ibyo biri mu bintu bishobora guhita bikuzamura vuba na vuba rero ugerageza kwiyegereza abantu nk’abo.
I R: Ni iyihe mishinga yawe mishya mu muziki?
Asnah: Mfite indirimbo mperuka gukorana na Weazle na Radio yitwa Mountain. Hashize ibyumweru bitatu tuyikoze. Mbafitiye n’indi mishinga nzatunguza abantu nzakorana n’abo muri Nigeriya.


text:
Guhitamo nabi n’ingaruka zabyo (Igice cya 2) - Kevin L. Jones
INGARUKA ZO GUHITAMO NABI (RUSI 1:2)
“Uwo mugabo yitwaga Elimeleki, umugore we yitwaga Nawomi, n’abahungu be bombi umwe yitwaga Mahaloni, undi yitwaga Kiliyoni. Bari Abanyefurata b’i Betelehemu y’i Buyuda. Bagera mu gihugu cy’i Mowabu baturayo” Rusi 1:2
Ntushobora gucumura ngo bifate ubusa. Icyaha cyawe kizagira ingaruka ku bandi… CYANE CYANE UMURYANGO WAWE! Niba uri umugabo uhagarariye imiryango, icyaha cyawe kizagira ingaruka ku muryango wawe.
Nzi neza yuko uramutse ubajije Elimeleki yagusubiza ko yimukiye i Mowabu kugira ngo akize umuryango we. Ariko uko yabitekerezaga si ko byagenze, ahubwo ibyo yakoze byashyize mu kaga umuryango we wose. Amahitamo ye yagize ingaruka zitazashira ku muryango we. Mu by’ukuri, tubona yuko abahungu be bombi barongoye abakobwa b’abanyamahanga. Ariko inkuru irangira:
• Elimeleki apfuye!
• Mahaloni apfuye!
• Kiliyoni apfuye!
• Nawomi ahangayitse!
Ibintu byaje gukomera, umugabo we afata icyemezo cyo guhunga ahantu Imana yari yarabashyize. Yahisemo kujya gutura mu gihugu kibi, cyuzuye abapagani, ibyaha no gusenga ibishushanyo! Yatuje umuryango we hagati y’ibyo yari akwiriye kuwurinda! Bamwe muri mwe barimo gukora batya, cyangwa se barenda guca muri izi nzira z’ubusamo!
Nababwira amakuru y’abantu benshi bavugaga ko bakorera Imana, ariko bagera mu bihe bikomeye bakareka Imana, bagafata imiryango yabo bakajya gutura mu gihugu kibi! Abagabo bajyaga bayobora imiryango yabo mu nzira y’Imana, none ubu bakaba barayishubije mu mwijima! Abagabo bahoze ari abanyamwuka, none ubu bakaba ari abanyabyaha ruharwa!
Reka nkusabe witegereze ubuzima… waba warateshutse ukava ku Mana? Wahuye n’ibigeragezo urahunga? Mbese utekereza ko ari wowe wenyine urimo kwigirira nabi? Niba ari uko, URIBESHYA CYANE!!! Igihe cyose uhisemo nabi, habaho INGARUKA ZIKOMEYE!
INGARUKA ZIKOMEYE (RUSI 1:2B-5)
“Bari Abanyefurata b’i Betelehemu y’i Buyuda. Bagera mu gihugu cy’i Mowabu baturayo. Elimeleki umugabo wa Nawomi arapfa, asigarana abahungu be bombi. Barongora Abamowabukazi, umwe yitwaga Orupa, undi yitwaga Rusi, bamarayo imyaka nk’icumi. Maze Mahaloni na Kiliyoni bombi barapfa. Uwo mugore yapfushije umugabo we n’abana be bombi” Rusi 1:2b-5.
Sobanukirwa neza ibi, ingaruka zizakubera mbi kurusha Elimeleki kuko zizagera ku bandi benshi…
A. Icyaha kizakugeza kure utashakaga kujya (v 2b) Bagera mu gihugu cy’i Mowabu barahatura. (v3) Elimeleki umugabo wa Nawomi arapfa, asigarana n’abahungu be bombi.
Bavuye mu gihugu cy’i Betelehemu y’i Buyuda (inzu y’imitsima n’ishimwe), bajya i Mowabu mu gihugu cy’ibyaha. Umurongo wa 2 utubwira yuko batuyeyo. Batuye mu gihugu cy’ibyaha! Byashoboka yuko Elimeleki atari yarigeze ategura kumarayo igihe kinini. Byashoboka yuko yateganyaga guhungirayo inzara yarangira akagaruka i Betelehemu y’i Buyuda. Ariko n’ubwo yabiteganyaga atyo, batuyeyo.
Ushobora kuba warahunze igihugu Imana yaguhaye, ukajya kure yayo ubitewe n’impamvu runaka. Ariko umenye ko ugomba kugaruka. Ikibazo ni uko utekereza ko uzabanza kwinezeza ukabona kugarukira Umuremyi wawe. Ufite ibyo ushaka kubanza gukora maze wamara kumva winiguye ukagaruka. Urumva bidashoboka kugaruka… Nta yandi mahitamo bari bafite uretse kugaruka i Betelehemu y’i Buyuda!
Ncuti yanjye, “utuye mu byaha.” Wahungiye mu gihugu gikiranirwa, uturayo. Nta mahoro uzagirirayo, uzababarizwayo!
ICYAHA KIZAGUTUZA KURE Y’AHO USHAKA KUBA! Ikindi tyubona ni uko:
B. ICYAHA KIZAKUJYANA KURE Y’AHO USHAKA KUJYA: (v4) Barongora Abamoowabukazi, umwe yitwaga Orupa, undi yitwaga Rusi, bamarayo imyaka nk’icumi.
Elimeleki yajyanye umuryango we i Mowabu arangije arapfa. Ubu abahungu be bamaze kwijandika mu muco w’Abamowabu, barongora Abamowabukazi. Uku kwari ukugomera amategeko ya Mose. Abantu bamwe bavuga yuko urupfu rw’aba basore rwaturutse ku kwica amategeko, ako kanya ijuru rikabahanira iryo gomwa.
Wibuke yuko batuyeyo imyaka nk’icumi, bataye iwabo i Betelehemi y’i Buyuda. Akenshi usanga tujya mu bibi tudateganya kubitindamo. Niba waraguye, ibyo ubizi neza! Uzi neza yuko hari icyo ugomba gukora nonaha! Kandi ufite ubushobozi bwo kugira icyo ukora, ariko urashaka kubikora mu cyumweru gitaha!
Nk’uko byagendekeye umuryango wa Elimeleki ugatura i Mowabu nk’imyaka 10, nawe uzi yuko uri mu byaha ariko wagumyeyo. Witegereza kumarayo imyaka 10, ndakugira inama yo kuza nonaha ukakira agakiza!
Imwe mu ngaruka z’ibyaha ni uko bizagutuza kure y’aho ushaka gutura! Ibyaha kandi bizakugeza kure y’aho ushaka kujya (Elimeleki byamujyanye i Mowabu).
C. IBYAHA BIZAGUTANGISHA BYINSHI UTASHAKAGA GUTANGA (v5) Maze Mahaloni na Kiliyoni bombi barapfa. Uwo mugore yapfushije umugabo we n’abana be bombi.
Elimeleki, Mahaloni na Kiliyoni bose barapfuye, Nawomi na we asigara ashaririwe. Nawomi n’abakazana be bombi barahangayitse. Muri icyo gihugu, umukene hanyuma y’abandi ni uwari umupfakazi adafite abana bo kumwitaho. Aba bagore nta cyo basigaranye, ahubwo basigaye ubusa bamanjiriwe.
Mbega ingaruka zikomeye kuzihanganira! Kandi ibi byose byari ingaruka zo guhitamo nabi kwabaye rimwe gusa, bikozwe na Elimeleki.
Hariho umugabo umwe wakijijwe, Yesu aramuhindura rwose! Yagiye mu itorero arabatizwa, aba Umukristo wubahiriza gahunda zose z’itorero. Igihe cyose inzugi z’urusengero zabaga zifunguye, yabaga ari mu rusengero. Uko igihe cyagiye gihita, yagiye agirwa umuyobozi w’amatsinda amwe n’amwe ndetse aba n’umwarimu.
Yazanye abantu benshi kuri Kristo, nyamara umunsi umwe ahura n’ikigeragezo… anyura n’ibihe bibi. Ibihe bibi byaje ku buzima bwe, ariko aho guhanga amaso Imana ahubwo arabyirengera. Yahagaritse gusubira mu rusengero, buhoro buhoro aza kwisanga amezi abaye 3 atajyayo. Ubwo isnhingano zose yari afite mu rusengero arazihagaritse!
Yiyumvisemo ko hari icyo agomba gukora ngo ahindure, ariko akomeza kuzarira. Nyuma y’aho ni bwo ku kazi bamupangiye urugendo na bagenzi be. Kuko rero bari abanyabyaha, bagenzi be bagiye mu kabari aho bari bacumbitse na we arabakurikira agira ngo arihagararaho ariko agezeyo afata icyemezo cyo gufata agacupa kamwe ngo yiyibagize ibibazo amaranye iminsi. Ntibyamushobokeye gufata kamwe, ahubwo yarakomeje asangira na bo n’ubwo yajyaga ababwiriza ngo bareke inzira zabo mbi.
Ibibazo yari afite byari ibihe? Uhereye igihe yarekeye kugendana n’Imana, urugo rwe rwaramunaniye n’abana be yari yaratoje inzira y’Imana batangira kwigomeka. Ubukungu bwe na bwo burahungabana. Asubiye mu rugo, yatangiye kujya mu kabari gusangira na bamwe mu baturanyi be. Aho ni ho yahuriye n’umugore atangira kujya aryamana na we rwihishwa. Yatangiye kujya yibetana na we igihe kinini kuruta icyo amarana n’umuryango we, ariko umugore we arabikeka… ndetse aza kumugwa gitumo. Ibi byazanye ibibazo bikomeye mu rugo rwe, ariko aho kugira ngo ahindukirire Imana akomeza kubyirengera ubwe.
Mu magambo make, uyu mugabo wahoze ari umukozi w’Imana ushikamye yahuye n’ikibazo gikomeye. Umugore we yafashe abana bose aragenda, amuta mu nzu atandukana na we atyo. Ubusinzi bwe bwatumye yirukanwa ku kazi, kandi kuko yari yariyandaritse bihagije ntiyabashaga kugira uwo yirukira. Yaje kwisanga asigaye wenyine, ashaririwe ndetse ari umutindi wo kubabarirwa. Nyuma yo kubihirwa, yabonye yuko nta wundi mwanzuro uretse kurangiza ubuzima bwe ni ko kwiyahura. Ni gute ibi byaba ku muntu wahoze akorera Imana, ari Umukristo w’umwizerwa mu itorero?
Ibibazo byaraje, ahi kugira ngo ahindukirire Imana ahubwo ayivaho. Ku iherezo, umugore we yasigaye ari umupfakazi n’abana basigara ari imfubyi. Ababyeyo be na bo babuze umwana, ndetse n’abantu benshi babura incuti!
Mbese wigeze uhura n’ibibazo ufata umwanzuro mubi? Wigeze gutera Imana umugongo ujya mu gihugu cy’ibyaha? Ujya ubona yuko urimo kujyana umuryango wawe mu byago n’ingaruka zikomeye ziwutegereje? Wari uzi yuko ushobora kugira icyo ukora uyu munsi? Ushobora kuva mu gihugu wahungiyemo nonaha, ukagaruka mu “nzu y’ishimwe”.
Tekereza uramutse upfiriye mu byaha byawe… wazababazwa iteka ryose. Niba warateye Imana umugongo, uzahura n’igihano cy’Imana. Guhitamo ibyaha kuzana ingaruka zikomeye… ariko hari icyo wakora!
Garukira Yesu nonaha!
Kanda hano usome igice cya 1:


text:
Byari ibyishimo n’akanyamuneza, mu gitaramo umuhanzi Fille Mutoni yakoreye mu Rwanda, ku munsi mukuru wo kwizihiza ubwigenge, tariki 1 Kamena 2016.
Iki gitaramo cyabereye mu kabyiniro, ka People’s Club kari mu Murenge wa Kacyiru.
Fille Mutoni, uzwi cyane mu ndirimbo ‘Hello’ yaririmbanye na Bruce Melody yaririmbiye ahagana saa saba z’ijoro (1am), amara iminota irenga 30 aririmba indirimbo ze zakunzwe zirimbo n’iyi Hello.
Iki gitaramo cyari cyitabiriwe n’abantu bagera kuri Magana abiri, wabonaga ko ari benshi bitewe n’ahantu hato cyaberaga kandi kitaramamajwe cyane.
Ubwo yageraga ku rubyiniro, Fille yaje avuga mu Kinyarwanda, abwira abari muri aka kabyiniro ko nawe ari Umunyarwandakazi bakwiye kumufata nk’umwana ugarutse iwabo, agira ati “ndabakunda cyane kandi mumpora ku mutima”.
Fille yahereye ku ndirimbo ye yitwa ‘Gwe Asinga’ yafatanyije na Ray Signature, akurikizaho ‘Got No Money’ aririmbana na Vampino, aririmba Fitina, aririmba ‘I Need You’, aririmba ‘Batuwulira’ yafatanyije na Big Trill aririmba ‘Double Trouble’ asoreza kuri Hello.
Baba abakunzi b’uyu muhanzi n’abakunzi b’umuziki muri rusange babyinanaga nawe. Bari bafite ibyo kunywa, abandi ubona bafotora, bagaragariza uyu muhanzi ko bashaka gutaramana nawe.
Hari ababyinanaga ukwabo, abandi bakamusanga imbere bakabyinana nawe indirimbo ze bamugaragariza ko bashaka gukomeza gutaramana bizihizanya umunsi w’ubwigenge.
Mu kiganiro yagiranye na zubarirashe.rw, Fille yavuze ko yaje mu Rwanda azanywe na gahunda zo kumenyekanisha ibihangano bye mu gihugu avukamo.
Nyuma y’igitaramo, Fille yavuze ko yatunguwe n’uburyo abantu bamwakiriye neza bamugaragariza ko bamwishimiye cyane.
Yavuze ko yari asanzwe aza mu Rwanda, aje gusura umuryango we, ariko ntibimenyekane, ati “Umuryango wanjye wose, usibye mama wanjye, ariko abo tuvukana bose bari hano. Ni mu rugo, mu Rwanda mpora mpaza kubera ko nyine mpafite umuryango, ndahaza buri gihe ni uko gusa abantu badakunze kubimenya igihe mba naje.”
Fille yazananye n’umuhanzi w’inshuti ye witwa Pretty Glo.
Uyu nawe ni Umunyarwandakazi usanzwe nawe akorera ubuhanzi bwe muri Uganda. Muri iki gitaramo baririmbanye indirimbo yitwa ‘Naragutanze’ bafatanyije.
Pretty Glo we yabwiye iki kinyamakuru ati “Abantu hano bakugaragariza ko bagukunze n’iyo baba bakuzi cyangwa batakuzi.”
Mu mishinga Fille ari gukorana n’abahanzi b’Abanyarwanda harimo indirimbo itararangira yakoranye n’itsinda rya Dream Boyz.
Fille avuga kandi ko yavuganye na Producer Clement Ishimwe amwemerera gukorana indirimbo na Christopher.
Pretty Glo we afitanye indirimbo na Dj Pius yitwa ‘Connection’, afitanye indi na Alpha Rwirangira ndetse avuga ko ateganya gukomeza kwagura umuziki we ukamenyekana mu Rwanda.
Iki gitaramo cyateguwe na Nep Records, byari biteganijwe ko kigaragaramo umuhanzi w’Umunyarwandakazi Jody, ariko we ntiyahaje. Abagiteguye bavuze ko we yagize impamvu zikomeye zamubujije kuza kuririmbira abafana be.
Hari hari n’abandi bahanzi banyuranye b’Abanyarwanda.


text:
Kuva tariki ya Mbere Mutarama 2018, abafite amamodoka mu Rwanda batangiye gucibwa amafaranga menshi y’ubwishingizi bwazo, aya mafaranga akaba yongerewe ku kigero cya 73 ku ijana bitewe n’ubwoko bw’ubwishingizi ndetse n’agaciro k’imodoka. Ibi bije nyuma y’inyigo yagaragaje ko hatagize igikorwa, ibigo by’ubwishingizi byazahomba.
Kuva mu ntangiriro za 2018, abantu basanzwe bagura ubwishingizi bw’imodoka zabo ngo ibigo by’ubwishingizi bizabishyurire ibyo bazaba bangije mu gihe baramuka bakoze impanuka, amafaranga bishyuraga yiyongereye ku kigero kiri hagati ya 40% na 73% naho abasanzwe bishyura ubwishingizi bubemerera kuzishyurirwa ibizaba byangiritse byose, bo amafaranga yiyongereye ku kigero kiri hagati ya 3.5 na 4.5, byose bikagenda bitandukana bitewe n’agaciro k’imodoka.
Urugero nk’imodoka yo mu bwoko bwa Mercedes Benz yo mu 1998 yishyuraga ubwishingizi bw’amafaranga y’u Rwanda 130.000 ku mwaka hishyurwa gusa ubwishingizi bwo kuzishyura iby’abandi yazangiza ikoze impanuka, ubu noneho izajya yishyura amafaranga y’u Rwanda 224,900 ku mwaka.
Nk’imodoka ya Toyota Coaster yishyuraga ubwishingizi bw’amafaranga y’u Rwanda 400.000 ku mwaka hishyurwa gusa ubwishingizi bwo kuzishyura iby’abandi yazangiza ikoze impanuka, ubu noneho izajya yishyura amafaranga y’u Rwanda 692,000 ku mwaka.
Imodoka ya Toyota Corolla yo mu 1999 yishyuraga ubwishingizi bw’amafaranga y’u Rwanda 75,000 ku mwaka hishyurwa gusa ubwishingizi bwo kuzishyura iby’abandi yazangiza ikoze impanuka, ubu noneho izajya yishyura amafaranga y’u Rwanda 129,750 ku mwaka.
Mu kiganiro yagiranye na The East African, Perezida w’Ishyirahamwe ry’Ibigo by’Ubwishingizi mu Rwanda, Gaudens Kanamugire, yavuze ko icyemezo cyo kuzamura ibiciro by’ubwishingizi cyashingiye ku nyigo yakozwe mu 2013 yagaragaje ko niba ibiciro bidasubiwemo, ibigo by’ubwishingizi bizakomeza kugwa mu gihombo, ndetse ngo mu myaka 5 ishize byagiye bihomba.
Ibi ariko biteye impungenge abafite amamodoka baganiriye n’iki kinyamakuru, bagaragaza ko bikabije kandi bizatuma ubuzima burushaho kubakomerana. Ibi bishobora kuzagabanya umubare w’abifuza gutunga imodoka zabo bwite, bagahitamo kuzajya batega imodoka rusange.


text:
UMUNARA W’UMURINZI—WO KWIGWA Nyakanga 2017
Iyi gazeti irimo ibice bizigwa kuva ku itariki ya 28 Kanama kugeza ku ya 24 Nzeri 2017.
Bitanze babikunze muri Turukiya
Mu mwaka wa 2014, muri Turukiya habaye gahunda idasanzwe yo kubwiriza. Kuki iyo gahunda yateguwe? Yageze ku ki?
Dushake ubutunzi bw’ukuri
Wakoresha ute ibyo utunze ushimangira ubucuti ufitanye na Yehova?
“Murirane n’abarira”
Abapfushije bahumurizwa bate? Wabafasha ute?
Kuki ukwiriye ‘gusingiza Yah’?
Zaburi ya 147 itwibutsa impamvu nyinshi dufite zituma dukunda Umuremyi wacu kandi tukamushimira.
Yehova “asohoze imigambi yawe yose”
Abakiri bato baba bagomba guhitamo icyo bazakoresha ubuzima bwabo. Ibyo bisa n’aho biba biteye ubwoba, ariko Yehova aha imigisha abumvira inama ze.
Uko watsinda igitero kigabwa ku bwenge bwawe
Satani akwirakwiza ibinyoma bibi cyane. Wabyirinda ute?
Ibibazo by’abasomyi
Ese birakwiriye ko Umukristo atunga imbunda yo kwirinda abagizi ba nabi?


text:
Buri tariki ya 1 Gashyantare u Rwanda rwizihiza Umunsi w’Intwari, kuko ari umunsi wo kwibuka ibikorwa byaranze intwari. Umunsi mukuru ngarukamwaka w’intwari wizihirizwa ku rwego rw’imidugudu mu Rwanda hose.
Buri tariki ya 1 Gashyantare u Rwanda rwizihiza Umunsi w’Intwari, kuko ari umunsi wo kwibuka ibikorwa byaranze intwari. Umunsi mukuru ngarukamwaka w’intwari wizihirizwa ku rwego rw’imidugudu mu Rwanda hose.
Intwari z’u Rwanda ziri mu byiciro bitatu ari byo Imanzi, Imena n’Ingenzi. Icyiciro cy’Imanzi ni cyo kiri hejuru kikaba kigizwe n’intwari zaranzwe n’ibikorwa bidasanzwe birimo no guhara ubuzima mu rwego rwo kwitangira igihugu
Icyiciro cy’Imena kigizwe n’intwari zaranzwe n’ibikorwa by’intangarugero birimo kwitanga.
Intwari z’u Rwanda n’ibikorwa by’ubutwari byaziranze
Urwego rw’Intwari z’Imanzi
Uru rwego rurimo intwali zitakiriho
Ingabo itazwi izina
Ingabo itazwi izina yatoranyijwe mu zindi ngabo zemeye guhara ubuzima bwazo kandi zitabashije kumenyekana ku buryo bwihariye.
Ingabo itazwi izina ihagarariye Ingabo zose z’u Rwanda zaguye ku rugamba cyangwa zashoboraga kurugwaho mu gihe cyahise, icy’ubungubu n’ikizaza zirwanira igihugu.
Imva y’Ingabo itazwi izina ni ikimenyetso cyo guha icyubahiro gihebuje abana b’u Rwanda bitanze, baharanira guhanga no kwagura u Rwanda, ubwigenge n’ubusugire bwarwo.
Major General Rwigema Fred
Yavukiye i Mukiranze mu Karere ka Kamonyi mu Ntara y’Amajyepfo ku wa 10 Mata 1957.
Ni mwene Anastasi Kimonyo na Gatarina Mukandilima. Yashakanye na Jeannette Urujeni, basezerana ku wa 20 Kamena 1987. Babyaranye abana babiri, ari bo Gisa Junior na Gisa Teta.
Yatabarutse ku wa 2 Ukwakira 1990 i Kagitumba mu Karere ka Nyagatare mu Ntara y’Iburasirazuba, agwa ku rugamba amaze gutangiza intambara yo kubohora u Rwanda.
Mu bwana bwe, Fred Rwigema yakundaga kwibaza icyatumye iwabo bava i Rwanda n’icyabuze kugira ngo basubireyo, yakundaga gusoma ibitabo by’abaharaniye kubohora ibihugu byabo nka Kwame Nkrumah, Mao-Tse-Tung na Fidel Castro.
Mu wa 1974 nibwo yiyemeje kureka amashuri asanzwe, ajya muri Tanzaniya gukurikirana imyitozo ya gisirikare na politike.
Mu wa 1976, yayikomereje muri Mozambike, ari kumwe n’abandi mu mutwe wa FRONASA bari hamwe n’indi mitwe bafashwa na Mwalimu Julius Nyerere nka Zanu, Zapu, ANC, KM na FRELIMO.
Mu wa 1979 yari mu bagaba ba FRONASA mu ntambara yavanyeho ubutegetsi bw’igihugu bwa Idi Amin, ayoboye “Mondlane 4 th Infantry Column”.
Mu wa 1981, hamwe n’abandi basore 27, barimo Abanyarwanda babiri Rwigema Fred na Paul Kagame, yatangiranye na Kaguta Museveni intambara yo kurwanya igitugu cya Obote.
Kuva muri 1985, Fred Rwigema yakomeje kuba umwe mu bayobozi bakuru ba NRA, Ishami rya gisirikare rya RNM. Niho yaboneye umwanya wo gukomeza gutoza intambara Abanyarwanda.
Ataretse kuba Umunyarwanda, Fred Rwigema yagiye agira imyanya ikomeye muri NRA nko kuba Uwungirije Umugaba Mukuru w’Ingabo (Deputy Army Commander), Minisitiri wungirije w’Ingabo (Deputy Minister for Defense) n’Umugaba Mukuru w’imirwano (Overall Operations Commander).
Muri iyo mirwano yose yo mu mahanga, Fred Rwigema yari umusirikare nyakuri, w’intangarugero mu mikorere n’imyifatire, afite imyitwarire myiza kandi yubahiriza amategeko. Ariko muri byose yahozaga u Rwanda ku mutima, adahwema kuvuga ko “kubohora u Rwanda ari ngombwa”.
Fred Rwigema yaranzwe n’ubupfura n’ubuhanga, kuba umunyakuri, areba kure, azi kwihangana, yubaha bose, ategekesha urugero, akunda umuco wa kinyarwanda n’imikino, aba umuhuza w’abantu.
Yabaye urugero rwo kwitanga no gukunda igihugu bihebuje.
Urwego rw’Imena
Umwami Mutara wa III Rudahigwa Charles Léon Pierre
Yavukiye i Nyanza, mu Karere ka Nyanza, mu Ntara y’Amajyepfo muri Werurwe 1911.
Ni umwana w’Umwami Yuhi wa IV Musinga na Nyiramavugo Kankazi Redegonde.
Mutara III yimitswe ku ngoma na Guverineri Voisin abifashijwemo na Musenyeri Classe ku wa 16 Ugushyingo 1931, Se Musinga amaze gukurwa ku ngoma kuwa 12 Ugushyingo 1931.
Kuwa 15 Ukwakira 1933, yashakanye na Nyiramakomali, batana mu bya 1940, nyuma ku wa 18 Mutarama 1942 ashakana na Rosaliya Gicanda, ntiyabyaranye na bo.
Ku wa 17 Ukwakira 1943, yabatijwe na Musenyeri Léon Classe, yitwa Charles Léon Pierre, abyarwa mu batisimu na Guverineri Mukuru wa Kongo Mbiligi na Rwanda-Urundi, Bwana Pierre Ryckmans, abatiranwa na nyina, umugabekazi Nyiramavugo Kankazi wiswe Radegonde.
Kuva muri 1929, aho yagizwe umutware wa Nduga na Marangara, kugeza muri za 1950, Mutara wa III Rudahingwa yakoze politike yo kumvikana na Kiliziya Gatolika na Leta Mbiligi, kugeza n’aho atuye Kirisitu Umwami ingoma z’u Rwanda i Nyanza ku munsi wa Kirisitu Umwami ku wa 27 Ukwakira 1946.
Hagati ya 1950 na 1959, aho yatangiye aguye i Bujumbura mu buryo butunguranye ku wa 25 Nyakanga.
Umwami Mutara wa III Rudahigwa yaharaniye guteza imbere imibereho y’Abanyarwanda n’ubwigenge bw’u Rwanda.
Rudahigwa yaranzwe no kurwanya akarengane mu butabera, abigaragariza mu Rukiko rw’Umwami no mu mirimo ya buri munsi aho yirirwaga arenganura abaturage cyane cyane abato bato.
Rudahigwa yitaye cyane ku bujijuke bw’Abanyarwanda: ashinga Fonds Mutara, asaba Abayezuwiti gushinga Koleji i Gatagara, bayijyana i Bujumbura iba Collège International du Saint Esprit, ashinga Ishuri ry’Abayisilamu ku Ntwari ry’i Nyamirambo, ashinga amashuri adashingiye ku madini, ashinga Ishuri ry’Abenemutara ry’i Kanyanza anohereza Abanyarwanda ba mbere kwiga i Burayi.
Mutara wa III yatangiye impinduramatwara muri politike, akuraho inkuke zakamirwaga Umwami yishakira ize bwite, akuraho imirimo y’agahato yitwaga akazi, akuraho ubuhake abagaragu bagabana na bashebuja, ashaka gukuraho igitabo cy’umusoro cyanditsemo amoko, Ababiligi barabyanga, yanga "kwica Gitera ashaka gukuraho ikibimutera".
Rudahigwa yahirimbaniye ubumwe n’ubwigenge by’Abanyarwanda ku buryo Abanyarwanda batekereza ko ari byo yazize nka ba Lumumba na Rwagasore.
Intwari Michel Rwagasana
Yavukiye i Gitisi na Nyamagana mu Karere ka Ruhango mu Ntara y’Amajyepfo mu w’1927.
Mu wa 1956, yashakanye na Suzana Nzayire, babyarana abana batatu.
Hagati ya 1945 na 1950 yize muri Groupe Scolaire ya Astrida bitaga shariti, ahakura impamyabumenyi mu by’ubutegetsi (Diplôme d’Assistant Administratif).
Michel Rwagasana yakoze imirimo inyuranye yose yerekana ko yagirirwaga icyizere kubera ubunyangamugayo n’umwete bye.
Yabaye umukozi wa Leta Mbirigi i Bujumbura, yabaye umunyamabanga w’Inama Nkuru y’Igihugu kuva yajyaho muri 1954 yabaye umunyamabanga wihariye w’Umwami Mutara wa III Rudahigwa.
Kubera guharanira ubumwe, ubwigenge bw’u Rwanda no kurwanya amacakubiri, yabaye umunyamabanga wa mbere wa UNAR ajya mu ntumwa z’u Rwanda zaruhagariraga mu bindi bihugu no muri Loni.
Michel Rwagasana yatanze urugero ruhebuje rwo gushyira imbere inyungu z’igihugu aho kwita ku ze bwite kuko aba yaremeye politike y’irondakoko agahabwa umwanya ukomeye mu Rwanda rwari rutegetswe na mwene Se wabo Gerigori Kayibanda nka Perezida wa Repubulika.
Uwilingiyimana Agatha
Yavukiye i Gikore mu Karere ka Gisagara mu Ntara y’Amajyepfo ku wa 23 Kamena 1953.
Ni mwene Ntibashirakandi Yuvenali na Nyirantibangwa Saverina.
Yashakanye na Barahira Ignace mu wa 1976, babyarana abana batanu.
Yabaye Minisitiri w’Intebe wa mbere w’umugore kuva kuwa 17 Nyakaganga 1993 kugeza kuwa 7 Mata 1994 mu gihe cya Jenoside yishwe n’abari ingabo z’igihugu.
Uwilingiyimana Agathe yagize umutima wa kigabo arwanya akarengane k’iringaniza mu gihe yari Minisitiri w’Amashuri Abanza n’Ayisumbuye mu butegetsi bw’irondakarere n’irondakoko bwa Habyarimana.
Yongeye kugaragaza ubwitange bwe buhebuje mu gihe cya Jenoside akomeza iy’ubuyobozi agerageza kugarura ituze mu gihugu cyari kigabijwe n’abicanyi.
Nta washidikanya ko ari umwe mu bagore b’Abanyarwanda baharaniye uburenganzira bw’Umunyarwandakazi.
Intwari Félicité Niyitegeka
Yavukiye i Vumbi mu Karere ka Huye mu Ntara y’Amajyepfo mu wa 1934. Ni mwene Sekabwa Simoni na Nyirampabuka Angelina.
Yishwe ku wa 21 Mata 1994, mu gihe cya Jenoside kubera ko yanze kwitandukanya n’abo yari yahaye ubuhungiro hamwe na bagenzi be bari muri Centre Saint Pierre ku Gisenyi.
Musaza we Colonel Nzungize yari yamutumyeho ngo asezerere izo mpunzi maze ave muri icyo Kigo agisigemo ba nyagupfa. Ni byo yanze mu ibaruwa yuzuye urukundo n’ubutwari yandikiye uwo musaze we.
Mu mibereho ye, Niyitegeka Félicité yerekanye bwa butwari bwa buri munsi mu mirimo umuntu aba ashinzwe, haba mu byerekeye kwigisha no kurera, mu gucunga umutungo w’ibigo yakozemo, haba mu kuyobora abinjiraga mu muryango w’abafasha b’ubutumwa no gufasha abatishoboye. Ibyo byose yabigiranye ubushobozi bwinshi bagenzi be bakabimwubahira kandi bakabimukundira.
Kuba intangarugero yari yarabigize umuco, nicyo cyamufashije mu kwemera kwitangira abari baramugannye ahitamo kwicwa aho kugwa mu ngengabitekerezo y’ivanguramoko.
Abanyeshuri b’i Nyange
Abemezwaho ubutwari ni abari mu cyigo cy’i Nyange mu ijoro ryo kuwa 18 Werurwe 1997 mu ishuri ry’uwa gatandatu n’uwa gatanu igihe abacengezi batera icyo kigo ari abapfuye ari n’abatarapfuye iryo joro.
Abanyeshuri b’i Nyange baharaniye ku mugaragaro amahame y’ubumwe bw’Abanyarwanda kugeza aho bamwe babizira babizi, bemera guhara ubuzima bwabo aho kwivangura.
Babereye Abanyarwanda muri rusange n’urubyiruko by’umwihariko, urugero rw’urukundo, rwo kurwanya amacakubiri no kwitangira uburenganzira bwa muntu.
Hifashishijwe inyandiko ya Minisiteri y’Urubyiruko Umuco na Siporo, yiswe "Intwari z’u Rwanda", yanditswe mu 2004.
Nkindi Alpha
Ibitekerezo
intwari ntazibagirwa ni abanyeshuli binyange,uburyo bashiragahamwe,bakumvako ntacyabashya kubataya. Kanda hano umusubize